Rugby: Die Noord-Suid kragmeting - Maroela Media
Rugby: Die Noord-Suid kragmeting
Eben Etzebeth van die Stormers takel CJ Stander van die Bulls. Foto: Gallo Images/Getty Images Europe
Afhangende van watter span jy ondersteun, sal jou oordeel oor ŉ paar van skeidsregter Craig Joubert se beslissings in Saterdag se Noord-Suid kragmeting verskil.
Weereens is die onduidelikheid in die skrums duidelik geïllustreer deur inkonsekwente toepassings van watter reël ook al. Albei spanne behoort vir dieselfde oortreding dieselfde gestraf te word. Wat my steeds pla is die feit dat die skrumskakels (aan albei kante) die bal nog steeds onder die slotte se voete ingooi en die skeidsregters laat dit gelate toe. Joubert het darem die Stormers se Dewaldt Duvenage eenkeer gewaarsku toe hy die bal onder die agsteman se voete ingegooi het. Die stryd tussen Noord en Suid is nou maar eenmaal die GROTE in die Suid-Afrikaanse rugbyopset.
Eerstens moes ŉ mens eers gewoond raak aan die pienk uitrustings van die Bulle en die enigste wat nog ontbreek het, is die pienk stewels. Die bont rugbystewels het beslis afbreuk gedoen aan die Bulle se modesmaak-afronding.
Terug na die wedstryd. Dit was ŉ toonbeeld van kragrugby en met die nodige vaardighede agterlangs was lipafleklekker. Sowat van inklimspel en briljante verdediging is lanklaas ter plaatse aanskou. Die Stormers se voorspelers is vir die eerste keer werklik getoets en hulle het die toets geslaag. Daar is beslis ŉ klomp ysters in die Stormers se voorhoede wat later nog diep spore op internasionale vlak gaan trap.
Weereens was dit vir die Stormers ŉ geval van twee verskillende helftes. Hulle het aanvanklik die spel oorheers en die telbord aan die rol gehou en gou met 9-0 voorgeloop. Toe hulle net voor rustyd ŉ drie druk, het dit beslis niks goeds vir die Bulls voorspel nie. Aan die begin van die tweede helfte het die Bulls met slegs 14 man op die veld, 10 punte aangeteken voordat die Stormers hulle oë kon uitvee. Die geroemde Stormers agterlyn is egter deur hul noordelike bure ore aangesit. In Saterdag se wedstryd het die Stormers se voorhoede en die Bulle se agterspelers koning gekraai.
Dit was egter ŉ stryd vir die fynproewer en geluk aan die Stormers. Ons hoop dat hulle ook op hulle oorsese toer dieselfde gehalte rugby sal opdis.
Die Bulle is beslis nie verneder nie en hef aan teen die Crusaders lê nou voor. As ek die twee wedstryde wat Saterdagaand op Suid-Afrikaanse bodem plaasgevind het vergelyk, voorspel ek swarigheid vir die Crusaders, Dan Carter en al. ŉ Mens kan egter nooit die Crusaders afskryf nie, want hulle is nie verniet reeds sewe keer die wenners van die kompetisie nie.
Gelukwense aan die Cheetahs wat met ŉ ongelooflike terugvegpoging die oorhand oor die Hurricanes gekry het.
Die Sharks het ook sy ondersteuners laat glimlag met ŉ oorwinning oor die Brumbies. Dit het gepaard gegaan met een van die beste drieë wat dié jaar op die rugbyveld gesien is. ŉ Langafstand drie wat afgerond is deur Lwasi Mvovo.
In die geheel gesien was dit ŉ goeie naweek vir die SA-spanne, en voorspel dit ŉ Springbokspan wat sy stem sal dik maak op die internasionale terrein. Gegewe dat die politici nie weer ingryp en spelers van swakker gehalte op Heyneke Meyer afdwing nie. Dit bly vir my net te wonderlik dat daar gekrap word waar dit nie jeuk nie.
Rugbygroete uit ŉ kouerige Pretoria.
Probleme en oplossings vir Afrikaans
Die stryd om Pretoria
Nuuskommentaar: Skotse nasionalisme – gaan dit weer “gekoloniseer” word?